stanford-oval/wikipedia huggingface dataset:
Eero Lehti
Näkemyksiä

Lehti kannattaa Pendolino-junia vaihtoehtona lentoliikenteelle. Hänestä Pendolinojen tulisi kulkea siten, että ne kykenisivät käyttämään huippunopeuttaan koko matkan, Helsinki-Vantaan lentoaseman kautta Kuopioon, Seinäjoelle, Tampereelle, Lappeenrantaan sekä Pietariin.
Eduskunnassa Lehti on vaatinut valtion rahoitusta kehäradan suunnitteluun, jonka hän arvioi olevan nopea, auton ja lentokoneen käyttöä korvaava, ja ympäristöystävällinen.
Vuonna 2011 Lehti epäili Keskisuomalaisen haastattelussa pääministeri Jyrki Kataisen ja valtiovarainministeri Jutta Urpilaisen harhaanjohtavan suomalaisia mahdollisuuksista saada lainatakuut Kreikalta.
Lehden mukaan valtion pitäisi ottaa sijoituslainaa yhtä paljon kuin syömävelkaa.
Yksityiselämä

Lehti oli naimisissa filosofian maisteri Ulpu Lehden kanssa. Puoliso kuoli syyskuussa 2019. Heillä on yksi tytär. Hän on ollut Keravan varallisuustilastojen kärjessä ja hänen silloinen vaimonsa toisena. Vuonna 2005 Lehden verotettava  varallisuus oli 7,2 miljoonaa euroa.
Lehti on tuomittu käräjäoikeudessa ennakkoperintälain rikkomisesta ja sosiaaliturvamaksujen laiminlyönnistä. Rikoksen katsottiin tapahtuneen välillä 1984–1986.
Lehti osti Pyhtään kunnalta Keihässalmen venesataman vuonna 2022 ja kielsi muilta vapaa-ajan asukkailta sen käytön 2024. Kunnan takaisinostoa vaativaa kansalaisaloitetta on tukenut satoja henkilöitä.
Thiersin puolustusmuuri

Pariisin kartta vuodelta 1911. Karttaan on merkitty Thiersin muuri ja sen bastionit.
Thiersin puolustusmuuri (ransk. Enceinte de Thiers) oli Pariisin ympärille vuosina 1841–1844 rakennettu kaupunginmuuri, jonka rakentamisesta päätti vuonna 1840 Ranskan silloinen ministerineuvoston puheenjohtaja Adolphe Thiers..
Muuri sijaitsi nykyisten Marsalkkojen bulevardien ja Boulevard Périphériquen välissä, ja sen sisään jäi lähes 80 neliökilometrin laajuinen alue. Alun perin muuri oli muutamia kilometrejä Pariisin rajan ulkopuolella, mutta vuoden 1860 alueliitoksessa se tuli Pariisin kunnalliseksi rajaksi. Muuri purettiin vuosien 1919 ja 1929 välillä.
Rakenne

Muuri oli 33 kilometrin pituinen ja kulki enimmäkseen lähellä Pariisin nykyistä kunnallista rajaa. Sen sisäpuolelle jäi 78,02 neliökilometrin laajuinen alue.
Virallisesti muurista ja siihen liittyvistä rakennelmista käytettiin nimitystä "Les fortifications" (linnoitukset), joka puhekielessä usein lyhennettiin muotoon "les fortif'."  Pariisia ympäröineen linnoitusvyöhykkeen muodostaneet rakennelmat sisimmästä uloimpaan olivat:
huoltokatu, Rue militaire
kuuden metrin rintavarustus
3,5 metrin paksuinen ja 10 metrin levyinen muuri
40 metrin levyinen kuiva vallihauta
vallihaudan loivarinteinen ulkoreuna
250 metrin levyinen maavalli.
Lisäksi kokonaisuuteen kuului:
95 bastionia
17 porttia
23 tullipuomia
8 aukkoa, joiden kautta rautatiet kulkivat muurivyöhykkeen läpi
5 aukkoa, joiden kautta joet ja kanavat kulkivat
8 holvikäytävää, muun muassa Poterne de Montempoivre ja Poterne des Peupliers
Muuriin liittyvien rakennelmien ja varuskuntien huoltoväylänä toimi nykyisten Marsalkkojen bulevardien paikalla sijainnut Rue Militaire. Tämä katukin oli aluksi armeijan hallinnassa, mutta luovutettiin tietyin ehdoin Pariisin kaupungille vuonna 1861. Sitä myötäili hieman sisempänä myös Pariisia kiertänyt rautatie, Chemin de fer de Petite Ceinture.
Linnoitusjärjestelmän uloin osa oli 250 metrin levyinen maavalli. Vielä sen jälkeen kun se oli menettänyt sotilaallisen merkityksensä, se määriteltiin alueeksi, jonne ei saanut rakentaa, mutta jo 1800-luvun lopulla sinne muodostui slummiasutusta. Tätä vyöhykettä alettiin kutsua lyhyesti nimellä La Zone ("Vyöhyke"), jonka mukaisesti sen asukkaista alettiin käyttää ensin nimitystä "zoniers", myöhemmin halventavasti "zonards", mikä sana on yleistyneessä merkityksessä nykyisinkin käytössä..
Rakenne > Täydentävät rakennelmat

Muuriin liittyivät seuraavat 16 linnoitusta:
Fort de Charenton
Fort de Vincennes
Fort de Nogent
Fort de l'Est
Fort de la Double-Couronne
Fort de la Briche
Fort de Rosny
Fort de Noisy
Fort de Romainville
Forteresse du Mont-Valérien
Fort d'Aubervilliers
Fort d'Ivry
Fort de Bicêtre
Fort de Montrouge
Fort de Vanves
Fort d'Issy
Muita muuriin ja linnoituksiin liittyneitä rakennuksia ja rakennelmia olivat.
Pantinin patteri
Rouvrayn patteri
Vertus'n patteri
Aubervilliers'n ulkovarustukset
Aubervilliers'n patteri
Faisanderien umpilinnoitus
Gravellen umpilinnoitus
Nogentin puolikuuinnoitus
Rû de Montfortin salpa
Croultin salpa
Bricheinin kanava
Fontenay-sous-Bois'n umpilinnoitus
Rosnyn puolikuulinnoitus
Boissièren umpilinnoitus
Montreuilin 'n umpilinnoitus
Noisy-le-Secin puolikuulinnoitus
Noisy-le-Secin umpilinnoitus
Romainvillen puolikuulinnoitus
Romainvillen kurtiini
Historia > Tausta

Ludvig Filip, joka vuonna 1830 julistettiin ranskalaisten kuninkaaksi, oli vakuuttunut siitä, että maanpuolustuksen kannalta tärkeintä oli estää Pariisia joutumasta ulkomaisten sotajoukkojen käsiin, niin kuin Pariisin taistelussa vuonna 1814 oli käynyt. Sen vuoksi hän pani alulle suunnitelman pääkaupungin ympäröimiseksi muureilla ja linnoituksilla, jotka tekisivät sen valloittamattomaksi.
Ensimmäisen kerran hankkeen esitteli edustajainkamarille vuoden 1833 alussa marsalkka Nicolas Jean-de-Dieu Soult, valtioneuvoston puheenjohtaja ja sotaministeri. Ehdotus sai vasemmiston taholta osakseen erittäin ankaraa vastustusta, sillä epäiltiin, että hankkeen takana hallituksella oli sisäpoliittisia taka-ajatuksia: että linnoitusten todellinen tarkoitus ei olisikaan Ranskan puolustus vaan Pariisissa mahdollisesti puhkeavien kapinoiden kukistaminen.
Historia > Rakentaminen

Muurin rakentamiselle myönnettiin määrärahat vuonna 1841. Työt valmistuivat vuonna 1844.
Thiersin muurin rakentamisen aikoihin Pariisin rajana oli sisempänä sijainnut muuri, vuonna 1790 valmistunut Mur des Fermiers généraux. Näin ollen Thiersin muurin sisään jäivät Pariisin lisäksi kokonaan tai osittain myös seuraavat kunnat: Montmartre, La Villette, Belleville, Charonne, Bercy, Ivry, Montrouge, Vaugirard, Auteuil, Passy ja Batignolles-Monceau.
Historia > Pariisin alueliitos

Vuoden 1860 alueliitoksessa Pariisin rajat siirrettiin Thiersin puolustusmuurille, ja kaupunkiin liitettiin ne kunnat tai kuntien osat, jotka sijaitsivat muurin sisäpuolella.
Historia > Purkaminen

Puolustusmuuria pidettiin jo 1800-luvun lopulla sotilaallisesti vanhentuneena, koska tykistön kantama oli pidentynyt, minkä selvästi osoitti varsinkin Saksan armeija vuonna 1871. Jo vuonna 1882 ehdotettiinkin muurin purkamista.. Muuriin liittyneen "vyöhykkeen" täyttivät vähitellen ilman suunnitelmaa paikalle pystytetyt rakennukset, joissa 1900-luvun alussa asui jo noin 30 000 henkeä.
Linnoitukset poistettiin käytöstä 19. huhtikuuta 1919 annetulla lailla, ja ne sekä muurit purettiin vähitellen vuoteen 1929 mennessä. Niiden alue oli aluksi joutomaana, mutta 1930-luvulta lähtien "vyöhykkeelle" on rakennettu pääasiassa sosiaaliseen asuntotuotantoon kuuluvia rakennuksia sekä urheilukenttiä ja puistoja.
Entisten bastionien muodot ovat maastossa monin paikoin vielä havaittavissa.
Boulevard Périphérique rakennettiin 1970-luvulla pääasiassa "vyöhykkeen" ulkolaidalle entisten puolustusmuurien ja linnoitusten alueelle, ja suurelta osin se on nykyisin rajana Pariisin ja sen esikaupunkikuntien välillä.
Historia > Säilyneet jäännökset

Muun muassa seuraavat Thiersin muuriin liittyneet rakennelmat ovat yhä nähtävissä:
Poterne des Peupliers, jonka alitse Bièvre-joki saapui Pariisiin, ennen kuin se putkitettiin
Bastioni 1 rue Robert-Etlinin varrella lähellä Porte de Bercytä
Bastioni 44 Ateliers Berthier'n takana Rue André-Suarèsin ja Rue Mstislav-Rostropovitchin risteyksessä
Bastioni 45 Jardin Claire-Mottessa Rue Albert-Roussellin varrella
Osa bastionia 28 Porte de la Villettellä lähellä Parc de la Villetteä
Osa Arcueilin porttia
Osa bastionista 82 Fondation Deutsch de la Meurthen puutarhoissa
joitakin kasarmeja ja tullivartijoiden taloja, jotka rakennettiin muutamiin bastioneihin varsinaisen muurin rakentamisen jälkeen.
Aiheesta muualla

Kuvia tai muita tiedostoja aiheesta Thiersin puolustusmuuri Wikimedia Commonsissa
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: fr:Enceinte de Thiers
Porte de Versailles Thiersin muurissa vuonna 1913.
Linnoitusvyöhyke Saint-Ouenissa
Porte de Pantin noin vuonna 1908
Osa muurista, vallihaudasta ja sitä ympäröineestä maavallista
Bastioni 1 Bercyssä kuuluu linnoitusvyöhykkeen jäljellä oleviin rakennelmiin
Poterne des Peupliers on myös yksi harvoista Thiersin puolustusmuuriin kuuluneista, yhä jäljellä olevista rakennelmista.
Käännös suomeksi
Teuvo Tulio

| Teuvo Tulio |
| --- | --- |
 Teuvo Tulio vuonna 1973
Henkilötiedot
Koko nimi:  Theodor Antonius Tugai
Syntynyt: 23. elokuuta 1912 Pietari, Venäjän keisarikunta
Kuollut: 8. kesäkuuta 2000 (87 vuotta) Helsinki, Suomi
Ammatti:  elokuvaohjaaja
Ohjaaja
Taiteilijanimet:  Teuvo Tulio
Aktiivisena:  Näyttelijä 1929–1935 Ohjaaja 1936–1972
Tunnetuimmat ohjaukset:  Nuorena nukkunut Laulu tulipunaisesta kukasta Levoton veri Rakkauden risti
Palkinnot
 Veteraani-Jussi 1983 
Aiheesta muualla
IMDb 
Elonet
Teuvo Tulio (alun perin Theodor Antonius Deroschinsky-Tugai; 23. elokuuta 1912 Pietari, Venäjän keisarikunta – 8. kesäkuuta 2000 Helsinki) oli suomalainen elokuvaohjaaja, -leikkaaja, -käsikirjoittaja ja -näyttelijä. Taustaltaan hän oli latvialainen ja Latviassa hänet tunnetaan nimellä Teodors Turlajs. Tugai muutti Latviasta Suomeen kymmenvuotiaana äitinsä uuden avioliiton myötä.
Tulio aloitti uransa näyttelijänä mykkäelokuvissa, jotka hänen ystävänsä Valentin Vaala ohjasi. Hänen ensimmäinen oma ohjaustyönsä oli Taistelu Heikkilän talosta vuonna 1936. Tulion toinen elokuva Nuorena nukkunut aiheutti aikanaan kiihkeää julkista keskustelua ja loi hänelle pysyvän maineen eroottisten ja rohkeiden elokuvien tekijänä.
Tulio tuotti itsenäisesti useimmat elokuvansa. Todellisen auteur-ohjaajan tavoin hän myös leikkasi lähes kaikki elokuvansa ja toimi useassa käsikirjoittajana. Milloin Tulion elokuvalla oli joku toinen käsikirjoittaja, se oli useimmiten hänen vakiopääosanäyttelijänsä ja elämänkumppaninsa Regina Linnanheimo, joka teki hänelle neljä käsikirjoitusta.
Tulio kielsi elokuviensa televisioesitykset 1980-luvulla, mutta kumosi kiellon muutamaa päivää ennen kuolemaansa kesäkuussa 2000.
Elämäkertaa ja ura > Lapsuus ja nuoruus

Theodor Tugai syntyi 1912 turkkilais-puolalais-persialais-latvialaisille vanhemmille Riiasta Pietariin matkalla olleessa junassa. Hänen äitinsä oli balettitanssija Helena Garschin ja isänsä Aleksander Tugai. Vanhemmat solmivat avioliittonsa ainoastaan Theodorin äidin vanhempien vaatimuksesta, eikä se kestänyt kauan. Theodorin syntyessä hänen äitinsä oli 18-vuotias.
Theodor varttui Latvian maaseudulla äitinsä vanhempien maatilalla. Äiti ei viihtynyt maaseudulla, vaan muutti Pietariin luodakseen uraa ballerinana. Hän avioitui puolalaisen upseerin Peter Derodzinskyn kanssa, jonka sukunimeä Theodor käytti muuttaessaan äitinsä kanssa Helsinkiin. Isäpuolen, jota Theodor ei koskaan tavannut, sukunimestä syntyi se väärinkäsitys, että hän olisi aatelinen.
Äiti ei kovin usein käynyt poikaansa tapaamassa ja Theodor varttui isoisänsä lemmikkinä. Poika oppi hoitamaan karjaa jo pienenä ja erityisesti häntä kiinnostivat hevoset. Lapsena omaksutusta taidosta käsitellä hevosia oli hyötyä elokuvauran alkuvaiheessa Tugain esittäessä romanimiestä. Kun Theodor täytti kymmenen vuotta, hänet haluttiin laittaa oppikouluun Riikaan, missä liikemiehenä työskentelevä eno oli halukas tarjoamaan asunnon. Äiti oli tällöin avioitunut suomalaisen Alarik Rönnqvistin kanssa ja halusi poikansa muuttavan luokseen Helsinkiin.
Perhe asettui asumaan Helsingin Katajanokalle vuonna 1922. Muutto ei ollut maalaiselämään tottuneelle pojalle helppo. Theodor osasi latviaa, venäjää ja saksaa, mutta ei lainkaan Helsingissä puhuttuja suomea ja ruotsia. Koulussa meni hyvin, sillä oppilaat olivat taustoiltaan kansainvälisiä, mutta Katajanokan kaduilla oli vaikeaa. Muut lapset haukkuivat häntä ulkonäön vuoksi mongoliksi tai kirgiisiksi ja usein asiat ratkaistiin nyrkeillä. Tugai muisteli myöhemmin lunastaneensa paikkansa Katajanokan poikayhteisössä juuri nyrkeillään. Hän opetteli nopeasti puhumaan sekä suomea että ruotsia, mikä myös helpotti sopeutumista.
Teinivuosinaan hän ystävystyi kolme vuotta vanhemman Valentin Vaalan kanssa luisteluradalla. He molemmat olivat opiskelleet samassa suomalais-venäläisessä Tabunovin koulussa, ja Theodor oli jatkanut opintojaan Helsingin Saksalaisessa koulussa. Luisteluradalla pojat innostuivat keskustelemaan elokuvista, joka eli taidemuotona 1920-luvulla nousukauttaan. Kumpikin piti Chaplinista ja seikkailuelokuvista, erityisesti niistä, joissa näyttelivät Tom Mix ja William S. Hart. Puolalaisen upseeri-isäpuolensa sukunimen Derodzinsky Tugai jätti pois juuri näihin aikoihin, hän oli nyt lyhyesti Tugai.
Elämäkertaa ja ura > Näyttelijä

Nuoret Vaala ja Tugai ryhtyivät työstämään yhteisiä elokuvia. Heidän mielestään eksoottinen seikkailuelokuva tulisi sijoittaa romaniyhteisöön. Vaala oli ehtinyt ohjata koulunäytelmiä joten tuntui luonnolliselta, että hän ohjaisi elokuvan. Minkäänlaista käsitystä siitä, miten paljon vaivaa ja rahaa elokuvan tekeminen vaatisi, ei pojilla ollut. He pääsivät ensimmäisen kerran kokeilemaan elokuvan tekoa kesällä 1927 Vantaanjoen varrella. Vaala ohjasi ja Tugai näytteli pääosaa. Työ kuitenkin keskeytyi rahapulan vuoksi.
Seuraavana kesänä rahoittajaksi saatiin Tugain perhetuttu Armas Willamo ja tuottajaksi hänen agentuuriyhtiönsä Oy Fennica Ab. Toinen rahoittaja oli valokuvaustarvikkeita myyvä ja pienimuotoisia dokumenttielokuvia tehnyt Oskar Lindelöf, joka suostui myös lainaamaan kameran. Koska Vaala oli itseoikeutettu ohjaaja, Tugai esitti miespääosan, johon hän valmistautui muun muassa jäljittelemällä Greta Garboa. Naispääosan esitti Regina Ekroth. Käsikirjoituksen ystävykset laativat yhdessä. Esikoisteos sai nimekseen Mustat silmät ja se valmistui vuonna 1929. Tugain mielestä elokuva onnistui ensikertalaisilta hyvin. Sitä kehui myös Tulenkantajat-lehden kriitikko. Vaala oli asiasta kokonaan toista mieltä ja eräänä yönä heitti elokuvan kopion ja alkuperäisnegatiivit mereen Kaivopuiston rannassa.
Elämäkertaa ja ura > Näyttelijänuran loppu

Viimeisen näyttelijäsuorituksensa Tugai teki vuonna 1935 elokuvassa Sortuneita (Fredløs). Roolin elokuvaan hän sai sattumalta. Tugain ollessa viettämässä iltaa Helsingin pörssiravintolassa häntä lähestyi tanskalainen ohjaaja George Schnéevoigt, joka kysyi haluaisiko hän näytellä Norjan Lapissa kuvattavassa elokuvassa. Schnéevoigt oli kuullut Tugain olevan kielitaitoinen ja kokenut elokuvanäyttelijä. Palkkio roolista olisi huomattavasti suomalaista parempi.
Elokuvan kuvaukset aloitettiin Norjan Kirkkoniemessä, jonne saavuttiin Bergenistä alkaneen raskaan merimatkan jälkeen. Pian ohjaaja ilmoitti, että parempia kuvauspaikkoja oli löydetty Suomen puolelta, Petsamon Liinahamarista, jonne kuvausryhmä siirtyi jälleen meriteitse. Kuvauksissa oli omat kommelluksensa: rekvisiitaksi luvattua porotokkaa ei löytynyt mistään eikä myöskään eräässä kohtauksessa tarvittavaa susilaumaa. Välillä taas kuvaajat, talouspäällikkö ja ohjaaja jättivät koko näyttelijäjoukon oman onnensa nojaan.
Joutoaikansa ikävystynyt näyttelijäseurue täytti juopottelulla. Eräissä illanistujaisissa Tugai kerskui, että hän suomalaisena voisi uida miten kylmässä vedessä tahansa. Hän todisti tämän hyppäämällä Jäämereen. Uiminen sujui aluksi hyvin, mutta rantaan pääsy ei onnistunut. Humalainen näyttelijäseurue ei pystynyt rannalta auttamaan ja tilanne näytti jo vaaralliselta. Tilannetta oli seurattu läheiseltä kalatehtaalta ja sieltä lähti veneseurue pelastamaan Tugaita.
Kun Fennica-Filmin toiminta päättyi ja Tugain ja Vaalan tiet erosivat, Tugai oli jo pitkään halunnut siirtyä näyttelijästä ohjaajaksi. Hän oli kiinnostunut Johannes Linnankosken teoksista ja niiden dramaattisuudesta ja tietystä mystisyydestä. Hän näki niissä mahdollisuuden elokuviin, joiden kaltaisia ei Suomessa ollut ennen tehty.
Elämäkertaa ja ura > Ohjaajanuran alkuvuodet

Teuvo Tulion ensimmäinen ohjaustyö oli vuonna 1936 ilmestynyt Taistelu Heikkilän talosta. Käsikirjoitus on tehty Johannes Linnankosken novellin pohjalta, joka on kuvaus avioliittohelvetistä. Suuren maatalon tytär ei saa solmia epäsäätyistä avioliittoa rengin kanssa, vaan hänet pakotetaan menemään naimisiin talollisen pojan kanssa. Mies paljastuu väkivaltaiseksi alkoholistiksi.
Oman tuotannon aloittaminen oli vaikeaa aikana, jolloin ei ollut taiteilija-apurahoja. Armas Willamon liiketoimet kärsivät lama-aikana eikä hän enää halunnut rahoittaa elokuvia. Rahoittajaksi löytyi tuolloisen Suomen elokuva-alan merkittävin mies, Abel Adams, joka oli aikoinaan muuttanut Rautalammilta Pohjois-Amerikkaan nimellä Aapeli Korhonen. Sopimus luonnosteltiin nopeasti: jos Tulion ensimmäinen elokuva menestyisi, löytyisi Adamsilta rahaa seuraavaankin.
Elokuvan pääosissa olivat Pentti Viljanen, Matti Lehtelä ja Regina Linnanheimo. Regina Linnanheimon valintaa naispääosaan kritisoitiin; häntä pidettiin kokemattomana amatöörinä. Käsikirjoituksen tekivät Yrjö Kivimies, Tulio ja Linnanheimo. Heikkilän taloa kuvattiin Pornaisissa kesällä 1936. Syksyllä ei ollut studioita vapaana, joten sisäkuvat otettiin Vanhan Polin juhlasalissa. Elokuvan äänitys meni pilalle laboratoriossa sattuneen virheen vuoksi. Ääni oli kauttaaltaan niin krahiseva, ettei vuorosanoista saanut paikoin selvää. Taistelu Heikkilän talosta tuli teattereihin marraskuussa. Tulio ei ottanut osaa elokuvan ensi-iltaan. Elokuvan luultiin tuhoutuneen kokonaan Adams Filmin tulipalossa vuonna 1959, mutta Elokuva-arkistosta löytyi vuonna 2007 filmikela, jossa on katkelmat elokuvan alusta ja lopusta. Tulio teki elokuvasta uusintafilmatisoinnin vuonna 1947, naispääosassa jälleen Linnanheimo.
Regina Linnanheimo oli paitsi Tulion pitkäaikainen kollega, myös elinikäinen kumppani. Linnanheimo kävi Saksalaista koulua kuten Tuliokin, mutta varsinaisesti he tapasivat vasta Rakel Linnanheimon esitellessä heidät toisilleen. Tulio ja Vaala viettivät paljon aikaa Linnanheimon siskosten kanssa. Ystävysten kantapaikka oli Kluuvikadun Fazer. Tuliosta ja Linnanheimosta tuli vähitellen rakastavaisia, mutta he eivät koskaan avioituneet, menneet kihloihin tai edes asuneet yhdessä. Heidän suhteensa ei ollut kovinkaan yleisessä tiedossa, sillä he eivät julkisesti tunnustaneet tai virallistaneet sitä.
Ensimmäisen oman ohjauksen aikoihin sukunimi Tugai muuttui Tulioksi. Etunimeksi vakiintui Teuvo. Nimi Theodor oli ollut suomalaisille liian vaikea, ja Tuliota oli kutsuttu muun muassa Hoodoriksi ja Teutoriksi. Regina Linnanheimo sekä Tulion äiti käyttivät hänestä nimeä Fedja, venäläisen käytännön mukaisesti. Pian koko Tulion ystäväpiiri otti nimen käyttöön ja siitä lähtien kaikki, jotka tutustuivat häneen lähemmin, sanoivat häntä Fedjaksi.
Elämäkertaa ja ura > Mies joka keksi heinäkasan

Seuraavan elokuvansa Nuorena nukkunut Tulio sai valmiiksi vuonna 1937. Elokuva perustui Nobel-voittaja Frans Emil Sillanpään samannimiseen romaaniin. Tulio kävi tapaamassa Sillanpäätä saadakseen luvan filmatisoinnille ja kirjailija antoi lupansa. Hän jopa kirjoitti romaanin repliikit paremmin elokuvaan sopiviksi.
Tulio käytti elokuvassaan jälleen paljon amatöörinäyttelijöitä. Regina Linnanheimo näytteli naispääosan ja oli myös tekemässä käsikirjoitusta. Kuvauksia tehtiin paljon Laajasalossa, joka oli tuolloin vielä maaseutua. Ne keskeytyivät, kun läheisessä Vallisaaressa tapahtui räjähdys. Tulion kuvausryhmä sai sen jälkimainingit filmattua ja myi filmin uutiskatsauksiin.
Nuorena nukkunut aiheutti vanhoillisissa piireissä moraalisen närkästyksen aallon. Juuri tästä elokuvasta sai myös alkunsa suomalaisen elokuvan heinälato- ja heinäkasamyytti. Teuvo Tuliosta tuli ”mies joka keksi heinäkasan”. Elokuvassa kaksi nuorta rakastelee heinäkasassa, mitä ei ollut kotimaisessa elokuvassa aiemmin nähty. Lopulta sekä heinälato- että saunakohtausta lyhennettiin yhteensä noin kaksi minuuttia, ja Tulio oli raivoissaan siitä, mitä kutsui elokuvansa silpomiseksi. F. E. Sillanpää toisaalta puolusti elokuvaa, hänen mielestään rakkauskohtaukset olivat lyyrisen kauniita ja vastapainoa realismille. Myös arvostelijat kiittivät erityisesti Erik Blombergin kuvausta ja Linnanheimon suoritusta. Taloudellisesti elokuva tuotti hyvin, sillä monet halusivat nähdä mistä polemiikki johtui. Niin ikään Nuorena nukkuneen kaikkien kopioiden uskottiin tuhoutuneen Adams Filmin palossa, mutta vuonna 2015 siitä löytyi 20 minuutin katkelma Ranskan elokuva-arkistosta.
Kun kohu Nuorena nukkuneesta oli laantunut, Tulio työsti jo uutta elokuvaa, joka sai nimekseen Kiusaus. Pääosa käsikirjoitettiin Unto Salmiselle, joka oli tehnyt vaikuttavan roolityön teatterissa Raskolnikovina. Käsikirjoittajina olivat Tulion lisäksi jälleen Kivimies ja Linnanheimo. Elokuva kertoo nuoresta papista, jonka seurakunta on saaristossa. Pappi ei voi vastustaa kiusausta, vaan rakastuu naimisissa olevaan nuoreen naiseen. Elokuvan talvikohtaukset kuvattiin Helsingin edustan saarissa, kuten Särkässä ja Harakassa. Kesällä kuvattiin Tytärsaaressa, missä sumu ja sateet hidastivat kuvauksia. Ensi-iltansa elokuva sai vuonna 1938. Se ei ollut menestys, koska aihe ei kiinnostanut yleisöä. Tulion ja Abel Adamsin yhteistyö päättyi Kiusaukseen, sillä Adams kuoli kesällä 1938.